
Revoluţia de la 1848-1849, fenomen general european,  este continuarea pe o treaptă superioară a marii revoluţii burgheze de la 1789 din Franţa. Ea a fost posibilă datorită dezvoltării societăţii de pe continent iar declanşarea acesteia nu a fost un fenomen spontan, ci îndelung pregătită de un şir lung de transformări economice, sociale, politice, ideologice şi culturale. Secolul al XVIII-lea şi începutul sec. al XIX-lea au fost marcate de o serie de revoluţii demografice, agrare, industriale şi ideologice, care au dat un nou avânt capitalismului, dar care au şi dus la constituirea multor naţiuni europene, s-a întărit conştiinţa şi mişcarea naţională, pe ordinea de zi a fost pusă problema unificării statelor, a înlăturării dominaţiei străine, cucerirea libertăţii sociale şi naţionale. 


Revoluţia s-a manifestat diferit de la ţară la ţară, în funcţie de particularităţile interne ale acestora. Pentru români, revoluţia a exprimat programul unitar al întregului popor, în centrul căruia obiectivul cel mai imperios era unirea tuturor românilor în graniţele aceluiaşi stat naţional, democratic, modern şi independent. Iar pentru intelectualii români, anul 1848 a marcat triumful ideii de naţiune. În toate trei Principatele române, ei şi-au justificat cererile de independenţă sau autonomie politică prin invocarea dreptului legitim la autodeterminare al unei comunităţi etnice. În Moldova şi Ţ. Românească, intelectualii au căutat să desfiinţeze protectoratul Rusiei şi să restabilească echilibrul istoric cu Imperiul Otoman, în timp ce în Transilvania, în Banat şi Bucovina ei şi-au propus să unească toţi românii într-un singur stat autonom. 


Această revoluţie a fost mai întâi de toate opera intelectualilor liberali, paşoptiştii, care se maturizaseră încă de pe la 1830-1840. Ei s-au deosebit de înaintaşii lor prin cunoaşterea nemijlocită a Europei. Aceştia recunoşteau în Apus un model politic şi cultural demn de urmat de ţările lor, fiind conştienţi totodată de condiţiile interne particulare, ceea ce i-a făcut să aplice selectiv teoriile şi practicile liberale, într-un mod cât mai rapid, pentru a recupera astfel timpul pierdut.


Aspiraţiile generaţiei de la 1848 şi-au găsit expresia practică în nemulţumirea generală, a tuturor claselor sociale din Principate, faţă de condiţiile politico-economice existente. Mulţi boieri contestau metodele autoritare folosite de domni, dorind puterea pentru ei, alţii doreau reforme moderate în agricultură şi administraţia publică. Clasa mijlocie, aflată în plină dezvoltare, protesta împotriva taxelor mari plătite statului şi a excluderii sale de la guvernare, iar ţăranii luptau împotriva îndatoririlor tot mai mari de clacă şi obligaţii faţă de moşieri, dorind o îmbunătăţire reală a condiţiilor de trai.


Evenimentele care aveau loc în Vestul Europei  - răsturnarea regelui Franţei, Louis-Philippe, în februarie 1848 şi extinderea rapidă a revoluţiei la Viena, Budapesta şi în oraşele germane – i-au îndemnat pe intelectualii români să treacă la acţiune. La începutul lunii aprilie, boierii şi reprezentanţii orăşenilor au organizat la Iaşi o întâlnire, în scopul de a denunţa despotismul. Ei au încredinţat poetului Vasile Alescandri misiunea de a redacta o petiţie în care se cerea instaurarea unui regim politic moderat-liberal şi luarea unor măsuri care să stimuleze dezvoltarea economică. Domnitorul Mihail Sturdza a răspuns prin forţă, au avut loc mai multe ciocniri, în cele din urmă mulţi dintre revoluţionari fiind constrânşi să se exileze.


În Tara Românească, revoltele au început în martie. S-a format un comitet revoluţionar din care făceau parte şi C.A. Rosetti, Ion Ghica, N. Bălcescu şi Ion Heliade Rădulescu, care în cadrul adunării de la Izlaz din 9/21 iunie au citit o proclamaţie în care era prezentat programul revoluţiei. Prin acesta se cerea: egalitatea în drepturi a tuturor cetăţenilor, împărţirea echitabilă a datoriilor publice prin impozit în raport cu veniturile, larga participare la viaţa publică prin vot universal, libertatea presei, a cuvântului şi a întrunirilor, abolirea sistemului de clacă prin despăgubirea moşierilor, extinderea sistemului educaţional printr-un învăţământ gratuit şi egal pentru toţi cetăţenii, în concordanţă cu capacitatea intelectuală a fiecăruia, desfiinţarea tuturor rangurilor nobiliare şi alegerea domnitorilor pe termen de 5 ani, din toate categoriile sociale. 


Ostilităţile s-au desfăşurat în Bucureşti, începând cu 11/23 iunie, domnitorul Gh. Bibescu nu a opus nici un fel de rezistenţă, dar după 2 zile a abdicat şi a fugit la Braşov. S-a format un guvern revoluţionar, care nu a reuşit nimic din ceea ce şi-a propus la Izlaz, împotriva sa ridicându-se Poarta Otomană şi Rusia, care şi-au trimis armatele în Ţ. Românească în septembrie şi au recucerit puterea pierdută, începând cu 15/27 septembrie.


În Transilvania, accentul se punea pe emanciparea naţională. În prima parte, sub influenţa revoluţiei din Ungaria, o parte a transilvănenilor, în frunte cu George Bariţiu, urmăreau unirea cu Ungaria în schimbul garantării limbii şi culturii române, în timp ce Simion Bărnuţiu, reprezentant al altei părţi a românilor, dorea afirmarea naţiunii române ca naţiune de sine-stătătoare. La 3/15 mai, la Blaj, a fost organizată o mare adunare în care s-a dat citire programului revoluţiei din Transilvania, în fruntea căruia se situa declaraţia de independenţă a naţiunii române şi de egalitate cu celelalte naţiuni din Transilvania. Începând din luna mai, relaţiile dintre români şi maghiari s-au deteriorat continuu, în cele din urmă românii raliindu-se Curţii de la Viena. Conducătorii români din Transilvania, Banat şi Bucovina s-au întâlnit la Olmütz, în Boemia, unde Curtea se stabilise în urma unei revolte la Viena. Sub conducerea lui Andrei Şaguna, episcopul bisericii ortodoxe, la 13/25 februarie 1849, ei au prezentat împăratului Franz Joseph un nou program naţional, prin care se urmăreau unitatea naţională şi autonomia politică a tuturor românilor din Imperiul Habsburgic. Curtea de la Viena a respins aceste propuneri. N. Bălcescu a încercat o reconciliere între români şi maghiari, dar fără nici un rezultat, la mijlocul lunii august, Transilvania fiind invadată de armatele ruseşti şi austriece iar revoluţia fiind înfrântă.


Printre figurile marcante ale revoluţiei de la 1848 din Transilvania s-a remarcat în mod pregnant Avram Iancu. Personalitatea puternică a acestuia, cât şi acţiunile sale au rămas în paginile de istorie, în folclorul popular, dar şi în conştiinţa generaţiilor care au i-au urmat. Reprezentat de seamă al moţilor, definiţi ca hotărâţi, drepţi, curajoşi, harnici, înzestraţi cu o voinţă de fier, iubitori de dreptate şi adevăr, loiali, cinstiţi, omenoşi, iubitori de neam şi ţară, Avram Iancu a întruchipat chintesenţa tuturor acestor trăsături. El este definit de trăsături puternice, conturate încă din anii copilăriei şi manifestate pe tot parcursul vieţii în conduita sa. Copil fiind, el s-a distins printr-o minte ageră, descoperită şi cultivată de dascălul său din sat, Mihai Gomboş. Când nu învăţa, el era înclinat spre joacă, fiind cel mai îndemânatic la jocul cu mingea. Era inimos şi ştia să-şi aprecieze obiectiv  meritelor. Un atare exemplu este întâmplarea cu cei câţiva galbeni primiţi din partea învăţătorului pentru rezultatele deosebite obţinute la învăţătură, bani pe care Iancu i-a refuzat, afirmând că meritul este al învăţătorului şi nu al său, aşadar domnul era cel îndreptăţit să-i primească. Bun elev, însetat de cunoaştere, deschis la orice informaţie, iubitor de istorie a neamului, înclinat spre ascultarea dureroaselor povestiri spuse de bătrânii din satele moţeşti despre răscoala lui Horea. Toate acestea au influenţat şi sensibilizat formarea spiritului viitorului conducător de mase.


De copil s-a dovedit a fi curajos şi chibzuit, lucid şi cu sânge rece în situaţii critice. Memorabilă este prezenţa sa de spirit şi stăpânirea de care a dat dovadă atunci când a salvat un copil de la înec aruncându-i o prăjină de care să se agaţe, în timp ce mulţimea paralizată e spaimă asista neputincioasă  de pe margine. Iancu poate fi caracterizat şi de dorinţa de a învăţa mereu lucruri noi. Aşa a fost învăţatul la vioară şi la lăută pe care l-a deprins de la voievodul ţiganilor, Cula Surdulii. Iancu era un spirit deschis, lipsit de orice fel de prejudecăţi, avea o sete nestăpânită de a citi, îndeosebi cărţi de istorie.


Vacanţele şi le petrecea acasă, ajutându-şi tatăl la muncile gospodăriei. Pentru a înţelege mai bine durerile neamului său, Iancu colinda satele moţeşti şi asculta cu sfinţenie plângerile iobagilor. În peregrinările sale el a cunoscut foşti ostaşi din armata austriacă de la care a aflat despre nevoile poporului francez, precum şi despre luptele de eliberare naţională pe car le duceau alt popoare împotriva despotismului. Aşa s-a înarmat el cu tot felul de idei ale curentelor liberale care circulau în epocă.


Ştefan Moldovan, un fost coleg de la Cluj, afirma răspicat că Iancu se distingea prin dragostea sa faţă de popor, fiind şi unul dintre cei mai populari studenţi. El conversa de preferinţă cu studenţii români „cei fără mijloace, pe care deseori îi ajuta cu cărţi, haine, uneori cu bani”. Fizicul său îi sporea distincţia sufletească: faţa cu trăsături fine dar energice era încadrată de un bogat păr bălai iar ochii mari, frumoşi, de culoarea viorelelor de primăvară erau blânzi şi râzători faţă de prieteni, dar care începeau să scapere scântei faţă de potrivniciile de orice fel. O mustaţă roşietică, dreaptă, îi acoperea buza de sus, subţire, în timp ce buza de jos, cărnoasă, indica senzualitate. Bărbia îi era dreaptă şi hotărâtă. Purta îmbrăcăminte studenţească la modă, din care nu lipsea lavaliera. Avram Iancu era de felul lui modest, cu inima deschisă, tolerant faţă de alte naţionalităţi şi confesiuni, om de cuvânt. Se străduia să cunoască oamenii şi rosturile unei societăţi în plină luptă de transformare. Era avizat asupra frământărilor politic care priveau în modul cel mai direct situaţia maselor româneşti din Transilvania şi începuse a cunoaşte eforturile depuse de către intelectuali pentru câştigarea drepturilor poporului român. Personalitatea sa, gata conturată, începe să se evidenţieze în rândurile tineretului universitar.


Avea o inimă largă, ajutând pe oricine îi solicita ajutorul sau care se afla la necaz, împărţea cu largheţe tot ce avea cu prietenii săi. Locuinţa sa era un loc de întâlnire pentru aceia care căutau căile progresului social şi ale realizării dezideratelor naţionale. Câştiga repede dragostea oamenilor pentru că îşi iubea semenii cu adevărat. Era un fin psiholog, cu o mare putere de observaţie, însuşire pe care şi-a perfecţiona mergând adesea prin târguri, rătăcind printre oameni, stând şi uitându-se la ei, încercând să le pătrundă sufletul. Era un bun ascultător dar şi sever când era cazul, acumula amărăciunea şi revolta, se interioriza cu o intensitate neobişnuită, iar când limitele erau depăşite izbucnea scurt, îndârjit, aruncând fulgere din ochi şi tunete din glas. 


Al. Sterca Şuluţiu întregeşte acest portret al lui Iancu, afirmând: „Iancu, care asculta cum îşi împărţesc domnii pe pielea bietului ţăran, gemea ca un taur înferecat şi tremura ca varga. Apoi l-a cuprins o convulsie şi o nervozitate: îl scuturau frigurile. A trebuit să-l duc cu sila de acolo. Mă temeam că va face scandal. Pe drum, cătră casă, am vrut să-l liniştesc, el însă mi-a spus: „Frate Şuluţiu, nu te supăra pe mine, oricât de bun român ai fi, tu nu poţi simţi durerea ce am simţit-o eu azi. Tu şi familia ta nu sunteţi robi ca mine şi ca părinţii mei. Când acel baron nobil care a vorbit ca un semizeu, a zis că: Nici acel pământ de trei coţi, care ne va acoperi trupul după moarte, nu este proprietatea noastră, era să mă arunc din galerie între ei şi să-i izbesc de perete. Nu cu argumente filozofice şi umanitate vei putea convinge pe acei  tirani, ci cu lancea, ca Horea”. Şuluţiu mai adaugă că din acel moment el ar fi luat hotărârea „de a-şi închina viaţa pentru emanciparea neamului” şi că „poporul din munţii Apuseni privea de atunci la el cu mândrie şi speranţă, gata de a-şi încredinţa soarta în mâinile sale”. Respectul de care se bucura din partea moţilor săi i-a dat posibilitatea de a organiza miile de munteni din primăvara anului 1848. A păstrat de la început până la sfârşit ataşamentul profund pentru cauza eliberării sociale şi naţionale a maselor ţărăneşti.


A fost un excelent strateg şi organizator. Iată cum descrie Bariţiu sosirea lui Iancu la Blaj, la orele 10 dimineaţa: „Au sosit Iancu şi Buteanu, venind la adunarea cu muntenii. Purta un cojoc albastru, cu blană de miel pe margini. O simplă pălărie neagră, cu pene de cocoş pe ea. Prezenţa lui dă adunării măreţia de sărbătoare şi de luptă. Cei ce ştiau preţul galbinilor ce se puseseră pe capul sîu şi armata trimisă la Vidra după el aruncau cu sumanele şi pălăriile în sus, strigând şi cântând. De acum Iancu nu era numai al moţilor. Era al întregului popor răsculat din Transilvania. În figura lui nu ştiai ce să desluşeşti mai întâi: blândeţea dintr-o icoană de apostol sau asprimea unui însângerat. Se îmbinau deopotrivă şi una şi alta şi privirile îi luceau vii ca o cercetare a inimilor ce se frământau spre lumină. Însufleţirea poporului era de nedescris”.


După înfrângerea revoluţiei, din înflăcăratul suflet de erou n-a mai rămas decât o umbră îndurerată, pribegind prin munţi, fără a-şi putea găsi undeva alinare. Aceste suferinţe morale au făcut ca să sporească şi mai mult popularitatea numelui său de erou, iubit deopotrivă în culmea gloriei, ca şi în adâncul întunecat al nenorocirii sale. Soarta a fost tot mai tirană cu Avram Iancu decât cu înaintaşii săi în martiriul pentru ideea naţională. Roata de la Alba Iulia şi iataganele ucigaşilor din preajma Târgoviştei le-au curmat acestora mai repede suferinţele, câtă vreme Iancu a trebuit să-şi poarte crucea mai bine de două decenii, rătăcind prin vuietul lumii.


Exprimă un adevăr dureros cuvântul lui Ion Gorun că Avram Iancu a murit de două ori: l-a ucis întâi falsitatea şi perfidia şi abia şa 1872 l-a atins şi coasa vremii. Dar nimic nu i-a ştirbit din măreţia sa, rămânând singurul împărat adevărat al moţilor iobagi.

